RESOLUCIÓN do 18 de decembro de 2025, da Dirección Xeral de Urbanismo, pola que se aproba a primeira actualización do anexo 4 das normas técnicas de planeamento urbanístico de Galicia.
Consellería de Vivenda e Planificación de Infraestruturas — III. Outras disposicións — 19/01/2026

I. Antecedentes.
As normas técnicas de planeamento urbanístico de Galicia foron aprobadas pola Orde do 10 de outubro de 2019, da Consellería de Medio Ambiente, Territorio e Vivenda (DOG núm. 224, do 25 de novembro), e modificadas pola Orde do 8 de abril de 2022 da mesma consellería (DOG núm. 78, do 25 de abril).
II. Normativa.
Na actualización do anexo 4 das normas técnicas de planeamento urbanístico de Galicia tense en conta a seguinte normativa:
– Lei 2/2016, do 10 de febreiro, do solo de Galicia (en diante, LSG),
– Decreto 143/2016, do 22 de setembro, polo que se aproba o Regulamento da Lei 2/2016, do 10 de febreiro, do solo de Galicia (en diante, RLSG),
– Orde do 10 de outubro de 2019, da Consellería de Medio Ambiente, Territorio e Vivenda, pola que se aproban as normas técnicas de planeamento urbanístico de Galicia (en diante, NNTTPP), modificada pola Orde do 8 de abril de 2022, da Consellería de Medio Ambiente, Territorio e Vivenda.
III. Consideracións xurídicas e técnicas.
Segundo a disposición adicional segunda das normas técnicas de planeamento urbanístico de Galicia, os anexos técnicos das normas técnicas de planeamento urbanístico de Galicia poderán ser actualizados coa finalidade de mantelos adaptados á normativa vixente e de poder emendar aspectos e melloras de índole técnica do seu contido.
Para estes efectos, a dita actualización realizarase mediante resolución administrativa da persoa titular do órgano autonómico competente en materia de urbanismo e será publicada mediante o correspondente anuncio no
Diario Oficial de Galicia
, con indicación dos cambios operados, sen máis trámite.
Pola súa parte, a disposición adicional primeira da LSG prevé o desenvolvemento da aplicación da Plataforma urbanística dixital de Galicia para facilitar a participación nos procedementos de planificación urbanística, que terá como finalidade posibilitar a tramitación integral dos instrumentos de planeamento urbanístico.
O 7 de febreiro de 2025, a Axencia para a Modernización Tecnolóxica de Galicia resolveu adxudicar o contrato para o servizo de desenvolvemento da Plataforma urbanística dixital de Galicia (núm. expediente AMT-2024-0012).
Derivado do desenvolvemento técnico deste proxecto e dos procesos automatizados previstos nel, que revelou a necesidade de acometer unha serie de melloras de índole técnica, resulta preciso actualizar o anexo técnico 4 das normas técnicas de planeamento urbanístico de Galicia co obxecto de:
– Regular que no cartafol 11.ORDET, que forma parte da estrutura de carpetas do Plan xeral de ordenación municipal (PXOM), se inclúa unha subcarpeta individualizada para cada ámbito de ordenación detallada previsto que, pola súa vez, incorpore a estrutura de carpetas que se establece para os plans parciais e plans especiais, segundo o caso.
– Engadir unha estrutura de subcarpetas dentro do cartafol 02.FONTE_DATOS, que forma parte da carpeta raíz INE_TIP_AAAAMM_F_02EDIT, en todos os instrumentos de planeamento, salvo nos estudos de detalle, onde poder localizar de xeito inequívoco os arquivos vectoriais preceptivos definidos no anexo técnico 3 das normas técnicas de planeamento urbanístico de Galicia.
– Incorporar unha última sección ao anexo técnico 4 denominada «MODIFICACIÓNS PUNTUAIS (MP) E CORRECCIÓNS DE ERROS (CE)» para especificar que a estrutura de carpetas destes instrumentos debe coincidir coa estrutura de carpetas do tipo de instrumento de orixe que alteren, manténdoa íntegra e engadindo, nos cartafoles dos documentos que non proceda incorporar, un arquivo en que se deixe constancia do motivo da súa falla, segundo o previsto no artigo 13.4 do articulado das normas técnicas de planeamento urbanístico de Galicia.
– Corrixir unhas eivas detectadas na numeración da documentación da avaliación ambiental estratéxica para homoxeneizar o xeito de numerar os arquivos e engadir o documento de alcance, que non figuraba.
En virtude do exposto,
Primeiro. Aprobar a primeira actualización do anexo 4: Estrutura e codificación de carpetas e arquivos das figuras de planeamento das normas técnicas de planeamento urbanístico de Galicia, cuxa nova redacción consolidada se incorpora como anexo a esta resolución.
Segundo. Ordenar a publicación desta resolución no
Diario Oficial de Galicia
, que entrará en vigor aos dous meses da súa publicación.
Aqueles instrumentos de planeamento que na data de entrada en vigor desta resolución contasen con aprobación definitiva pendente da súa inscrición no Rexistro de ordenación do territorio e planeamento urbanístico de Galicia, ou cuxo expediente completo xa fose remitido ao órgano autonómico competente en materia de urbanismo para a súa aprobación definitiva, non terán que adaptarse ao disposto nela, sen prexuízo da posibilidade de adaptación voluntaria ao seu contido.
A mera adaptación ao contido desta resolución non implica a necesidade de realizar unha nova exposición pública ou aprobación plenaria.
Terceiro. Contra esta resolución cabe interpoñer recurso contencioso-administrativo ante o Tribunal Superior de Xustiza de Galicia no prazo de dous meses, que se contarán desde o día seguinte ao da súa publicación, de conformidade co disposto nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 18 de decembro de 2025
PLAN XERAL DE ORDENACIÓN MUNICIPAL (PXOM)
BORRADOR DO PLAN XERAL DE ORDENACIÓN MUNICIPAL (PXOM)
PLAN BÁSICO MUNICIPAL (PBM)
PLAN PARCIAL (PP) E PLAN ESPECIAL DE REFORMA INTERIOR (PERI)
PLAN ESPECIAL (PE) (4)
ESTUDO DE DETALLE (ED)
MODIFICACIÓNS PUNTUAIS (MP) E CORRECCIÓNS DE ERROS (CE)
As modificacións puntuais (MP) e as correccións de erros (CE) dos instrumentos de planeamento urbanístico respectarán a estrutura de carpetas do instrumento que modifican ou corrixen, contendo a totalidade de carpetas desta e, ao abeiro do regulado no artigo 13.4 do articulado das NNTTPP, cando non proceda incorporar algún dos documentos sinalados no Regulamento da Lei do solo de Galicia, manterase igualmente a carpeta correspondente na estrutura do plan e incluirase nela un documento en que se deixe constancia do motivo da súa falla. Este documento manterá a codificación establecida neste anexo 4 para o documento ausente, engadíndolle ao final o código «_NP», que indica a súa falta de procedencia.
No cartafol 02.FONTE_DATOS, dentro da carpeta 01.ANX03, incluiranse unicamente os arquivos vectoriais preceptivos do anexo 3 das NNTTPP que resulten de aplicación, segundo o tipo de instrumento.